Jozef Stank

Ing. Jozef Stank, Csc. (* 26. október 1940, Nitra – † 7. marec 2005, Bratislava) bol slovenský minister obrany a vedúci kancelárie prezidenta.

Životopis 
V roku 1964 vyštudoval Strojnícku fakultu Slovenskej vysokej školy technickej, obor Organizácia a riadenie výroby. Do roku 1989 pracoval v elektrotechnickom priemysle v rôznych hospodárskych funkciách až po riaditeľa podniku Tesla Bratislava.

Jozef Stank bol od roku 1986 poslancom Federálneho zhromaždenia ČSSR za komunistickú stranu. Od novembra 1989 do mája 1990 bol predsedom komisie pre dohľad nad vyšetrovaním udalostí 17. novembra na Národnej triede v Prahe. V decembri 1989 ho zvolili za prvého podpredsedu Federálneho zhromaždenia ČSFR. Mandát poslanca najvyššieho zákonodarného zboru a funkciu podpredsedu Federálneho zhromaždenia ČSFR vykonával až do konca decembra 1992, od roku 1990 za Stranu demokratickej ľavice (SDĽ). Od roku 1993 začal pôsobiť na Ministerstve zahraničných vecí SR. Od konca júna 1998, po odchode Ivana Mjartana z postu veľvyslanca Slovenska v Česku, pôsobil Jozef Stank ako chargé d’affaires slovenského veľvyslanectva v Prahe. Od 3. decembra 1998 do 2. januára 2001 bol Jozef Stank veľvyslancom Slovenska v Česku. Na post ministra obrany nastúpil v januári 2001 po tom, ako na tento post abdikoval jeho stranícky kolega Pavol Kanis. V rokoch 2002 až do júna 2004 zastával Jozef Stank post vedúceho Kancelárie prezidenta SR - bol kancelárom prezidenta Rudolfa Schustera.

Osobný život 
Jozef Stank bol ženatý a mal tri deti.

Ocenenia 
2002 - Pribinov kríž I. triedy

Referencie 

Slovenskí politici
Ministri obrany Slovenskej republiky
Predsedovia Snemovne národov Federálneho zhromaždenia
Veľvyslanci Slovenska v Česku
Absolventi Strojníckej fakulty Slovenskej technickej univerzity v Bratislave
Politici SDĽ (1990)
Politici KSČ
Osobnosti z Nitry
Vedúci Kancelárie prezidenta Slovenskej republiky